KÖZMŰVELŐDÉSI MEGÁLLAPODÁS

amely létrejött egyrészről 
Név: Zalakaros Város Önkormányzata 
Székhely: 8749 Zalakaros, Gyógyfürdő tér 1. 
Adószám: 15734336-2-20 
Képviseli: Novák Ferenc, polgármester
E-mail: hivatal@zalakaros.hu 
Telefon: +36 93 340-100
(a továbbiakban: Önkormányzat)

másrészről a 
Név: Zalakarosi Turisztikai Nonprofit Kft. 
Székhely: 8749 Zalakaros, Gyógyfürdő tér 10. 
Adószám: 24273255-2-20
Képviseli: Ódor László Lajos, ügyvezető 
Bankszámlaszám: 75000246-10097346-00000000 
(a továbbiakban: Feladatellátó)
Önkormányzat és Feladatellátó a továbbiakban együtt - Szerződő Felek- között alulírott helyen és időben az alábbi feltételekkel: 


I. A szerződés tárgya 

1./ Szerződő felek a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény (továbbiakban: Kult. tv.) 79.§-a, valamint Zalakaros Város Önkormányzat Képviselőtestületének a közművelődésről szóló 4/2022. (II. 10.) önkormányzati rendeletében (továbbiakban: Önkormányzati Rendelet) meghatározottak alapján a következőkről állapodnak meg:
Az Önkormányzat a közművelődési alapszolgáltatásokat valamint a települési könyvtári ellátás biztosítását nem közművelődési intézmény fenntartásával, hanem – élve a Kult. tv. 78/I § (2) bekezdésében szereplő felhatalmazással- közművelődési intézmény működtetésére irányuló közművelődési megállapodással kívánja biztosítani a Feladatellátó révén.

2./ Feladatellátó vállalja a Kult. tv. 77.§ (3) bekezdésében, valamint a 79.§ (4) bekezdésében foglalt feladatok, követelmények teljesítését. 

II. Ellátandó feladatok

1./  Jelen közművelődési megállapodás alapján az Önkormányzat megbízza a Feladatellátót a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 7. pontja a Kult. tv. 76. § (2) bekezdésében, valamint az Önkormányzati Rendelet 3.§-ában meghatározott alábbi közművelődési alapszolgáltatások biztosítására:
a) művelődő közösségek létrejöttének elősegítése, működésük támogatása, fejlődésük segítése, a közművelődési tevékenységek és a művelődő közösségek számára helyszín biztosítása,
b) a közösségi és társadalmi részvétel fejlesztése,
c) az egész életre kiterjedő tanulás feltételeinek biztosítása,
d) a hagyományos közösségi kulturális értékek átörökítése feltételeinek biztosítása,
e) az amatőr alkotó- és előadó-művészeti tevékenység feltételeinek biztosítása

2./ Feladatellátó az 1./ pont szerinti feladatellátás keretében biztosítja:
- A helyi közművelődési intézmények szolgáltatásainak a lakosság igényeihez való igazítása, a településen élők társas kapcsolataihoz, művelődéséhez, szórakoztatásához szintér biztosítása, kulturális értékek közvetítése a lakosság minden korosztálya számára. 
- A település közművelődési, közösségi igényeinek feltérképezése, kiszolgálása, ennek nyomán a kereslet és a kínálat egymáshoz közelítése, a változások figyelemmel kisérése. Közösségi programok szervezése. 
- Közművelődési tevékenységhez kapcsolódó tárgyak, készletek gyűjtése
- Művészeti csoportok működésének biztosítása, munkájának segítése
- Tanfolyamok, ismeretterjesztő előadások, szabadidős programok szervezése
- Kertmozi működtetése
- Sportudvar működtetése
- Civil Ház működtetése
- Állami, települési ünnepek előkészítése, szervezése
- Éves közművelődési program kidolgozása
- Közreműködés művészeti alkotások bemutatásában
- Kistérségi közművelődési programok szervezésében való részvétel, segítség
- Települési rendezvénynaptár elkészítésben való részvétel
- Települési programok koordinációja
- Lakosság folyamatos tájékoztatása a közművelődési programokról
- Együttműködés különböző intézményekkel, társadalmi, civil szervezetekkel, polgári szerveződésekkel, közös rendezvények, fórumok, találkozók szervezése. 
- Különböző érdeklődésű csoportok szervezése.
- Önszerveződő közösségek szakmai segítése.
- Helyi értékek közkinccsé tétele.
- Egyéb egyedi művelődési formákat szervező feladatok.
- Ifjúság közösségi tevékenység segítése
- A gyermekek és fiatalok korosztályi sajátosságainak megfelelő információ elérhetőségének biztosítása
- Ifjúsági közösségek létrehozásának segítése, programok szervezése
- Nemzetközi ifjúsági kapcsolatok szervezése
- Ifjúság bevonása a város kulturális és sportéletébe
- Térségi ifjúsági programok előkészítése, megvalósításban való közreműködés
- Testvérvárosi kapcsolatok ápolása, szervezése
- A városi sportszervezői feladatok ellátása

3./ A Feladatellátó által a könyvtári feladatok keretében ellátandó alap és kiegészítő tevékenységek:
3.1./ Városi és iskolai könyvtárként alapfeladatok:
- a gyűjtemény folyamatos fejlesztése, feltárása, őrzése, gondozása és rendelkezésre bocsátása, 
- tájékoztatás nyújtása a dokumentumokról és szolgáltatásokról, 
c) az iskola pedagógiai programja és könyvtár-pedagógiai programja szerinti tanórai foglalkozások tartása, a tanulók önálló információhasználatra nevelése
- könyvtári dokumentumok egyéni és csoportos helyben használatának biztosítása, 
- könyvtári dokumentumok kölcsönzése, 
- tartós tankönyvek, segédkönyvek kölcsönzése a tanulók számára
- a könyvtári állomány pedagógiai programnak megfelelő, a tanulók és a pedagógusok igényeinek figyelembevételével történő fejlesztése
3.2./ Kiegészítő feladatok:
- egyéb könyvtári, tanórán kívüli foglalkozások, rendezvények tartása, 
- számítógépes informatikai szolgáltatások biztosítása, 
- tájékoztatás nyújtása a - könyvtárak, a pedagógiai-szakmai szolgáltatásokat ellátó intézményekben működő könyvtárak, a nyilvános könyvtárak – dokumentumairól, szolgáltatásairól
- más könyvtárak által nyújtott szolgáltatások elérésének biztosítása, 
- részvétel a könyvtárak közötti dokumentum- és információcserében

4./ A Szerződő Felek irányadónak tekintik a Zalakarosi Közösségi Ház és Könyvár részére meghatározott díjmentesen és térítés ellenében biztosított szolgáltatásokat és ezeknek a díjtételeit. Az Önkormányzat lehetőséget biztosít Feladatellátónak a térítés ellenében biztosított szolgáltatások körének és díjtételeinek meghatározására az Önkormányzat előzetes tájékoztatása mellett.

5./ Az 1./-3./ pontokban foglalt feladatok ellátása érdekében Feladatellátó Zalakarosi Közösségi Ház és Könyvár elnevezéssel integrált közművelődési intézményt működtet, mely önálló jogalanyisággal nem rendelkezik. 
5.1./ A kulturális tevékenység ellátásának helyszínei:
- 8749 Zalakaros, Hegyalja utca 40. – Civil Ház
- 8749 Zalakaros, Szőlő utca 18. - Kertmozi
- 8749 Zalakaros, Liget utca 28. - Könyvtár; Sportudvar
5.2./ Az intézmény nyitva tartása:
- Civil Ház: 
Hétfő: 12:00-20:00 óra
Kedd: 8:00-16:00 óra
Szerda: 12:30-20:30 óra
Csütörtök: 11:00-19:00 óra
Péntek: 10:00-18:00 óra
Szombat: 8:00-16:00 óra
- Könyvtár:
Hétfő: 09.00-10.00 és 12.00-16.30
Kedd: 09.00- 10.00 és 12.00 17.00
Szerda: 9.30- 10.30 és 12.00-17.00
Csütörtök: 11.00- 17.00
Péntek: 12.00-16.30
Szombat: 9.30- 11.30
- Sportudvar:
március 1-től április 30-ig 8:00 – 19:00
május 1-től augusztus 31-ig 07:00 – 21:30
szeptember 1-től november 30-ig: 08:00- 19.00-ig
december 1-től február 28-ig zárva
Iskolai időben:
8:00-16:00 óráig iskolai sportfoglalkozások
Utánpótlás labdarúgó edzés:
hétfő, szerda, csütörtök 16:00 - 18:00

III. Ingatlanhasználat

1./ A II. 5.1./ pontban nevesített ingatlanok, valamint az ingatlanokban fellelhető ingóságok használatát az Önkormányzat ingyenesen biztosítja a Feladatellátó részére használati szerződés alapján a közfeladat ellátása érdekében.

IV. A közművelődési megállapodás személyi feltételei, a közművelődési alapszolgáltatások biztosításában közreműködőktől megkívánt szakképzettség

1./ A Feladatellátó vállalja, hogy a jelen közművelődési megállapodásban vállalt feladatok ellátásához a személyi feltételeket a mindenkor hatályos, kulturális intézményekben foglalkoztatottakra irányadó jogszabályi rendelkezéseknek, különösen a Kult. tv.-ben meghatározott rendelkezéseknek, a közművelődési alapszolgáltatások, valamint a közművelődési intézmények és a közösségi színterek követelményeiről szóló 20/2018. (VII. 9.) EMMI rendeletben meghatározott feltételeknek, valamint a kulturális intézményben foglalkoztatottak munkaköreiről és foglalkoztatási követelményeiről, az intézményvezetői pályázat lefolytatásának rendjéről, valamint egyes kulturális tárgyú rendeletek módosításáról szóló 39/2020. (X. 30.) EMMI rendeletben meghatározott rendelkezéseknek megfelelő szakemberek foglalkoztatásával biztosítja.

2./ A kulturális szakemberek továbbképzéséről szóló 32/2017. (XII. 12.) EMMI rendelet értelmében a Feladatellátó öt évre szóló képzési tervet, illetve minden naptári évre beiskolázási tervet köteles készíteni.

3./ A Feladatellátó a közművelődési feladattal összefüggő nyilvántartási és statisztikai adatszolgáltatási kötelezettségének eleget tesz és a közterhek, járulékok befizetéséről gondoskodik.

 
V. A közművelődési alapszolgáltatásokban érintettek köre, a helyi lakossággal és annak önszerveződő közösségeivel történő kapcsolattartás elvei, főbb szempontjai

1./ A közművelődési szolgáltatásokban érintettek az alapszolgáltatásokat igénybe vevő helyi lakosság és azok önszerveződő közösségei, valamint az Önkormányzati Rendelet 1. § (2) bekezdése alapján Zalakaros Város, mint kiemelt gyógyturisztikai település alapvető feladatának tekinti, hogy a közművelődés keretein belül mind a magyar, mind a külföldi vendégek számára színvonalas programokat biztosítson a szabadidő tartalmas eltöltése érdekében.

2./ Feladatellátó köteles az általa biztosított közművelődési lehetőségek nyilvánosságra hozataláról gondoskodni.

3./ A Feladatellátó a közművelődési alapszolgáltatás szakmai tartalmának kialakításában együttműködik a település lakosságával, önszerveződő közösségeivel, az Önkormányzati Rendelet 5. § (1) bekezdésében foglalt szervezetekkel, a tartalmakra vonatkozóan javaslatot gyűjt, a megvalósuló szolgáltatásokkal kapcsolatban véleményt kér.

4./ A Feladatellátó jogosult arra, hogy a jelen közművelődési megállapodásban rögzített feladatok ellátásán kívül a Kult. tv. és az Önkormányzati Rendelet céljaival egyező művelődési igényekre közművelődési alapszolgáltatásokat kínáljon.

VI. Közreműködő igénybevétele

1./ Feladatellátó jogosult arra, hogy a kulturális tevékenység teljesítése érdekében egy vagy több közreműködőt vegyen igénybe, ha ezáltal a kulturális tevékenység teljesítésének hatékonysága, illetve minősége javul vagy a költségei csökkennek.

2./ A Feladatellátó és a közreműködők közötti szerződések rendelkezései nem lehetnek ellentétesek a jelen közművelődési megállapodásban foglaltakkal, valamint a közreműködők igénybevétele nem növelheti a Feladatellátónak fizetendő önkormányzati finanszírozást.

3./ A Feladatellátó az Önkormányzat erre irányuló kérelme esetén, annak kézhezvételét követő 5 napon belül köteles tájékoztatni az Önkormányzatot a közreműködők köréről, feladataik terjedelméről és a velük kötött szerződésben foglalt feltételekről.

4./ A Feladatellátó a közreműködők teljesítéséért úgy felel, mintha saját maga teljesített volna.


VII. A közművelődési megállapodás pénzügyi feltételei

1./ A Feladatellátó az előzetes üzleti tervét (a Zalakarosi Turisztikai Nonprofit Kft. üzleti tervének részeként, de abban a Zalakarosi Közösségi Ház és Könyvtár előzetes üzleti terve elkülönítetten bemutatva) olyan időpontban köteles benyújtani Zalakaros Város Önkormányzat Képviselőtestülete (továbbiakban: Képviselőtestület) részére, hogy az éves költségvetés megállapítása során a döntéshozatalhoz rendelkezésre álljon.

2./  A Képviselőtestület a feladatellátó részére az előzetes üzleti terv figyelembe vételével a költségvetési rendeletében működési célú támogatást biztosít a Feladatellátó részére.

3./ Az Önkormányzat a Feladatellátó végleges üzleti tervének a taggyűlés általi jóváhagyását követően minden évben támogatási szerződést köt a Feladatellátóval, melyben rögzíti a működési célú támogatás összegét, átutalásának és elszámolásának részletszabályait.

4./ Mindaddig, amíg az adott évre vonatkozó éves támogatási szerződés megkötésére nem kerül sor, a kulturális tevékenység ellátásának folyamatos biztosítása érdekében a Feladatellátó az előző évi támogatási szerződésben meghatározott mértékű – az átmeneti gazdálkodás szabályai szerinti- finanszírozásra jogosult.

5./ A Feladatellátó a közművelődési megállapodás keretében végzett tevékenységéről és a gazdálkodásáról évente köteles beszámolni a Képviselőtestület részére.

6./ A Feladatellátó az Önkormányzat által biztosított éves költségvetési támogatás figyelembevételével a biztosított közművelődési alapszolgáltatásokról legkésőbb minden év március 1-jéig munkatervet, éves szolgáltatási tervet és rendezvénytervet nyújt be az Önkormányzat részére.

7./ Az Önkormányzat a tárgyév március 1-jéig benyújtott munkatervet és szolgáltatási tervet a benyújtást követő első képviselőtestületi ülésen tárgyalja.

8./ A közművelődési megállapodás keretében ellátandó 2022. évi feladatok finanszírozása tekintetében a Szerződő Felek irányadónak tekintik a Zalakarosi Közösségi Ház és Könyvár intézmény jóváhagyott 2022. évi költségvetését, a Szerződő Felek az ellátandó feladatok tükrében legfeljebb a jóváhagyott előirányzatok mértékéig 2022. szeptember 30-ig támogatási szerződést kötnek.     


VIII. A közművelődési megállapodás időbeli hatálya

1./ A Feladatellátó a jelen közművelődési megállapodásban meghatározott feladatokat 2022. szeptember 1. napjától köteles ellátni.

2./ A jelen közművelődési megállapodás határozatlan időtartamra jön létre.

IX. A közművelődési megállapodás megszűnése

1./ A Feladatellátó tudomásul veszi, hogy a közművelődési megállapodás megszűnik, amennyiben az Önkormányzat a közművelődési közfeladat ellátását átszervezi és arról a továbbiakban más hatályos jogszabályoknak megfelelő formában gondoskodik. 

2./ A Szerződő Felek megállapodnak, hogy a közművelődési megállapodást bármelyik fél jogosult indoklás nélkül, 3 hónapos felmondási idővel a tárgyév december 31. napjára vonatkozóan felmondani.

3./ A Szerződő Felek megállapodnak abban, hogy az Önkormányzat a közművelődési megállapodást azonnali hatállyal felmondhatja, amennyiben a Feladatellátó a közművelődési megállapodásban vállalt kötelezettségeit megszegi, különösen az általa vállalt közművelődési közfeladatok teljesítését, a megállapodásban előírt beszámolók, dokumentumok benyújtását elmulasztja vagy nem szerződésszerűen teljesíti.

4./ A Feladatellátót nem illeti meg a rendkívüli felmondás joga.  

X. Vegyes és záró rendelkezések

1./ A Feladatellátó társaság ügyvezetője kijelenti, hogy az általa képviselt szervezet a nemzeti vagyonról szóló 2011. évi CXCVI. törvény 3.§ (1) bekezdés 1) pontja alapján átlátható szervezetnek minősül.

2./ Szerződő Felek kötelezettséget vállalnak arra, hogy jelen megállapodásból eredő esetleges vitás kérdéseket elsődlegesen tárgyalás, egyeztetés útján kívánják rendezni, csak annak eredménytelensége esetén fordulnak bírósághoz, ez esetben Szerződő Felek pertárgyértéktől függően kikötik a Nagykanizsai Járásbíróság, vagy a Zalaegerszegi Törvényszék kizárólagos illetékességét.

3./ Jelen közművelődési megállapodást a Képviselőtestület …./2022(….) határozatával fogadta el. A Zalakarosi Turisztikai Nonprofit Kft. részéről a megállapodás aláírásának feltétele a Zalakarosi Turisztikai Nonprofit Kft. taggyűlésének jóváhagyó határozata.
[bookmark: _GoBack] 
4./ Jelen megállapodásban nem szabályozott kérdések tekintetében a Polgári Törvénykönyvről szóló 2013. évi V. törvény, valamint a vonatkozó jogszabályok rendelkezései az irányadók. 

5./ Jelen közművelődési megállapodást az Önkormányzat a honlapján közzéteszi. A Feladatellátó a közművelődési megállapodást a feladatellátásra használt Civil Házban (8749 Zalakaros, Hegyalja utca 40.) teszi közzé. 

6./ A Szerződő Felek a közművelődési megállapodásban foglaltakat átolvasás és értelmezés után, mint akaratukkal mindenben megegyezőt írták alá.


Zalakaros, 2022………


	…………………………………………		……………………………………….
	     Zalakaros Város Önkormányzata		 Zalakarosi Turisztikai Nonprofit Kft.
	          képviseletében		                                Feladatellátó képviseletében
	       Novák Ferenc, polgármester		        Ódor László Lajos, ügyvezető



Jogi ellenjegyző:

………………………………………..
Dr. Szentgyörgyvölgyi Eszter, jegyző

Pénzügyi ellenjegyző:

……………………………………….
Horváthné Juhász Barbara, pénzügyi osztályvezető

